DEĊIŻJONI TAL-KUNSILL 2004/900/PESK
tat-22 ta' Diċembru 2004
li timplimenta l-Posizzjoni Komuni 2004/694/PESK dwar miżuri ulterjuri b’sostenn ta’ l-implimentazzjoni effettiva tal-mandat tat-Tribunal Kriminali Internazzjonali għal dik li qabel kienet il-Jugoslavja (ICTY)
IL-KUNSILL TA’ L-UNJONI EWROPEA,
Wara li kkunsidra l-Posizzjoni Komuni 2004/694/PESK (1) u b’mod partikolari l-Artikolu 2 tagħha, flimkien ma’ l-Artikolu 23(2) tat-Trattat dwar l-Unjoni Ewropea,
Billi:
(1)
Permezz tal-Posizzjoni Komuni 2004/694/PESK il-Kunsill adotta miżuri sabiex jiffriża l-fondi u r-riżorsi ekonomiċi kollha fil-pussess ta’ Radovan Karadžić, Ratko Mladić u Ante Gotovina.
(2)
Fil-15 ta’ Novembru 2004 il-Kunsill adotta d-Deċiżjoni 2004/767/PESK (2), li timplimenta l-Posizzjoni Komuni 2004/694/PESK.
(3)
Fit-12 ta’ Novembru 2004, l-Uffiċċju tal-Prosekutur ICTY ikkonferma li s-Sur Miroslav BRALO kien fil-kustodja tat-Tribunal. Fit-3 ta’ Diċembru 2004 l-Uffiċċju tal-Prosekutur ICTY ikkonferma li s-Sur Dragomir MILOSEVIC kien fil-kustodja tat-Tribunal. Għalhekk dawn iż-żewġ persuni għandhom jitneħħew mill-lista li tinsab fl-Anness għall-Posizzjoni Komuni 2004/694/PESK.
(4)
Il-lista li tinsab fl-Anness għall-Posizzjoni Komuni 2004/694/PESK għandha għalhekk tiġi emendata.
(5)
Azzjoni mill-Komunità hija meħtieġa sabiex tiġi implimentata din id-Deċiżjoni,
IDDEĊIEDA KIF ĠEJ:
Artikolu 1
Il-lista ta’ persuni stabbilita fl-Anness għall-Posizzjoni Komuni 2004/694/PESK għandha tiġi sostitwita bil-lista stabbilita fl-Anness għal din id-Deċiżjoni.
Artikolu 2
Din id-Deċiżjoni għandha tieħu effett fid-data ta’ l-adozzjoni tagħha.
Artikolu 3
Din id-Deċiżjoni għandha tiġi ppubblikata fil-Ġurnal Uffiċjali ta’ l-Unjoni Ewropea.
Magħmula fi Brussel, nhar it-22 ta' Diċembru 2004.